Kan en kamp blive for let? Det spørgsmål stiller spillerne fra både Aalbor Pirates og Herlev Eagles muligvis sig selv efter onsdag aftens opgør i Metal Ligaen. Her blev Herlev nemlig sendt hjem med et af de nederlag, man helst vil slippe med at tænke på. 13-1 lød resultatet nemlig i Pirates' favør efter 60 skarpe minutter på isen i Aalborg i det, der allerede fra første fløjt skulle vise sig at være en målfest. Fem gange lykkedes det hjemmeholdet at nette i de første flot spillede 20 minutter. Kirill Kabanov lagde i den grad sin karantæne bag sig og smaskede pucken i nettet to gange, mens også Henry Hardason, Jeppe Jul Korsgaard og Martin Højbjerg kom på måltavlen. I anden periode kunne Olivier Hinse Nikolaj Carstensen udbygge føringen til 7-0 på bare to minutter. Resten af perioden holdt Pirates målpause, men knap var tredje periode skudt i gang, før Mikkel Højbjerg gjorde det til 8-0. Selv om Herlev forsøgte at redde lidt af æren med en enkelt scoring, sørgede Martin Lefebvre, Mikkel Højbjerg, Pierre-Olivier Morin, Julian Jakobsen og Clay Andersen effektivt for at banke de sidste søm i gæsternes ydmygende kiste. Med sejren lægger Aalborg Pirates en smule afstand ned til Frederikshavn White Hawks på tredjepladsen i Metal Ligaen.
Onsdag aften havde Aalborg Pirates en sand målfest på hjemmebane mod Herlev Eagles.